เบี้ยประกันชีวิตโต4.5แสนล.
สมาคมประกันชีวิตเผยยอดขาย 11 เดือน ทำได้ 4.5 แสนล้านบาท คาดปี 2557 เติบโต 14%
14 ม.ค. 2558

สมาคมประกันชีวิตเผยยอดขาย 11 เดือน ทำได้ 4.5 แสนล้านบาท คาดปี 2557 เติบโต 14%
แหล่งข่าวจากสมาคมประกันชีวิตไทย เปิดเผยว่า ยอดขายเบี้ยประกันชีวิตรวมตั้งแต่เดือน ม.ค.-พ.ย. 2557 สามารถทำได้ 453,142 ล้านบาท มีการเติบโตเพิ่มขึ้นจากช่วงเดียวกันของปีก่อน 14% โดยแยกเป็นเบี้ยรับปีแรก 98,415 ล้านบาท เติบโตเพิ่มขึ้น 15% เบี้ยที่จ่ายครั้งเดียว หรือซิงเกอร์ พรีเมียม 58,359 ล้านบาท เติบโตเพิ่มขึ้น 15% และเบี้ยรับปีต่อไป 296,367 ล้านบาท เติบโตเพิ่มขึ้น 15% โดยมีอัตราความคงอยู่ของเบี้ยประกันที่ 86% ดังนั้น คาดว่าเมื่อยอดขายตลอดทั้งปี 2557 ออกมา ก็คงมีอัตราเติบโตประมาณ 14% เช่นเดียวกัน 
สำหรับบริษัทที่มียอดขายเบี้ยรับปีแรก 5 อันดับแรก ในช่วง 11 เดือนแรกของปีที่ผ่านมา คือ 1.บริษัท เมืองไทยประกันชีวิต 20,339 ล้านบาท 2.บริษัท เอไอเอ 17,963 ล้านบาท 3.บริษัท กรุงไทย แอกซ่า ประกันชีวิต 13,611 ล้านบาท 4.บริษัท ไทยพาณิชย์ประกันชีวิต 12,800 ล้านบาท และ 5. บริษัท ไทยประกันชีวิต 11,095 ล้านบาท
อย่างไรก็ตาม หากดูตัวเลขเบี้ยรับรวมในช่วง 11 เดือนแรกของปีที่ผ่านมาแล้ว พบว่าอันดับ 1 เป็นบริษัท เอไอเอ 102,053 ล้านบาท มีส่วนแบ่งการตลาด 22.5% อันดับ 2 บริษัท เมืองไทยประกันชีวิต 68,927 ล้านบาท มีส่วนแบ่งการตลาด 15.2% อันดับ 3 บริษัท ไทยประกันชีวิต 55,629 ล้านบาท มีส่วนแบ่งการตลาด 12.3% อันดับ 4 บริษัท กรุงเทพประกันชีวิต 48,910 ล้านบาท มีส่วนแบ่งการตลาด 10.8% และอันดับ 5 บริษัท ไทยพาณิชย์ประกันชีวิต 44,515 ล้านบาท มีส่วนแบ่งการตลาด 9.8%
แหล่งข่าวเปิดเผยว่า ถ้าดูเฉพาะเดือน พ.ย.เพียงเดือนเดียว ต้องถือว่าเป็นเดือนสำคัญของบริษัท เอไอเอ เนื่องจากเป็นเดือนที่ปิดปีงบประมาณ ทำให้ฝ่ายขายของบริษัท เอไอเอ ต่างเร่งทำยอดกันเต็มที่ และสามารถทำเบี้ยรับรวมได้ถึง 11,461 ล้านบาท มีส่วนแบ่งการตลาด 27.9% รองลงมาอันดับ 2 เป็นบริษัท เมืองไทยประกันชีวิต 6,102 ล้านบาท มีส่วนแบ่งการตลาด 14.8% อันดับ 3 บริษัท กรุงไทย แอกซ่า ประกันชีวิต 4,475 ล้านบาท มีส่วนแบ่งการตลาด 10.9% อันดับ 4 บริษัท ไทยพาณิชย์ประกันชีวิต 4,087 ล้านบาท มีส่วนแบ่งการตลาด 9.9% และอันดับ 5 บริษัท ไทยประกันชีวิต 4,896 ล้านบาท มีส่วนแบ่งการตลาด 11.9% 
ทั้งนี้ นอกจากผู้เอาประกันชีวิตจะเห็นความสำคัญของการประกันแล้ว บริษัทประกันชีวิตแต่ละแห่งก็มีการพัฒนาแบบของผลิตภัณฑ์ออกมาแข่งขันกันอย่างต่อเนื่อง